1296-ban Guy gróf szövetséget kötött Angliával, majd lényegében Róbert biztatására 1297-ben minden hűbéresi kötelékét felmondta IV. Fülöp felé. Fülöp azonnal sereget küldött Flandria ellen, és sorra vette be a fontosabb városokat. Róbert lényegében átvette a grófi hatalmat 1299. november 3-án, amikor apja ezzel próbálta kiengesztelni Fülöpöt, majd 1300 májusában önként feladta magát apjával és Vilmos öccsével a francia királynak. Chinon várában tartották fogságban őket és a széles körben elterjedt, Hendrik Conscience által regényes formában is megörökített változattal ellentétben nem vett részt 1302. július 11-én a Kortrijk közelében vívott csatában, ahol a gróf támogatói és a flamand városok milíciája súlyos vereséget mért a francia lovagi seregre.